இங்கு ஏற்கெனவே செயல்பட்டு வரும் சுத்திகரிப்பு நிலையம் மற்றும் எண்ணெய்-எரிவாயு கிணறுகளால் நிலத்தடிநீர் கடுமையாகப் பாதிக்கப்பட்டு அதள பாதாளத்திற்குச் சென்றுவிட்டது. நிலத்தடி நீரில் ரசாயனத்தன்மை கலந்துவிட்டதாகவும் ஆதங்கப்படுகிறார்கள் இங்குள்ள மக்கள். விவசாயத்திற்கும் குடிநீருக்கும் தேவையான அளவு தண்ணீர் கிடைக்காததால் ஏராளமான குடும்பங்கள் இங்கிருந்து வெளியேறிவிட்டன. தேவையற்ற வாயுக்கள் எரிக்கப்படுவதால் காற்றும் நஞ்சாகி, சுவாச நோய்களால் பலர் பாதிக்கப்பட்டுள்ளார்கள். இதய நோய்கள், தோல் வியாதிகளும் ஏற்படுவதாகக் கவலை தெரிவிக்கிறார்கள் இப்பகுதி மக்கள்.